Il-President ta’ Malta Marie-Louise Coleiro Preca selmet lill-eks Presidenti ta’ Malta li llum huma mejta. Bdiet mill-monument ta’ Anton Buttigieg fil-Blata l-Bajda u wara l-monument ta’ Agatha Barbara f’Ħaż-Żabbar fejn iltaqgħet m’oħt Agatha, Joan. Hemmhekk il-President Coleiro Preca qalet li Agatha Barbara kienet mudell mhux biss għall-Presidenti li ġew warajha imma wkoll għan-nisa kollha inkluż għaliha.  Qalet li għal żmienha Agatha Barbara ħadet ħafna riskji, għax l-emanċipazzjoni tal-mara ma kinetx kif inhi llum, u faħħret il-kontribut li kienet tat fil-qasam tal-edukazzjoni, tal-kultura u biex jinħoloq il-welfare state f’Malta. Iddesdrivitha bħala mara storika mimlija valuri u qalet li ż-Żabbarin għandhom ikunu kburin li kienet twieldet hemm. Wara l-President żaret il-qabar tal-Professur Guido de Marco fiċ-ċimiterju tal-Adolorata u wara l-monument ta’ Sir Anthony Mamo f’Birkirkara. Marie-Louise Coleiro Preca selmet l-aħħar lill-Aġent President Pawlu Xuereb ħdejn il-monument tiegħu r-Rabat. Hija kienet diġa selmet lil Censu Tabone l-ġimgħa l-oħra meta żaret il-qabar tiegħu f’ċimiterju Għawdex.